Ban Pavao I. Šubić Bribirski daje trgovačke povlastice Rabljanima (1307.)
Mi Pavao, ban Hrvata i gospodin Bosne, dajemo na znanje svima, kojih se tiče, ovom ispravom, kako smo, promatrajući iskreno prijateljstvo i čistu ljubav, koji odlični gospodin Marko Michieli, časni knez Rabljana, naš prisni i osobiti prijatelj, zajedno s općinom, plemićima i svima ljudima toga grada vazda gojiše i neprekidno goje prema nama i našoj banovini, htjeli, odredili i iz posebne ljubavi dopustili da svi građani Raba taj i drugi put sada i vazda smiju po čitavom vladanju našem i banovini, kao i po svim stranama kneza Kurjaka, našega dragoga i vjernog rođaka, slobodno, mirno i neograničeno prolaziti, boraviti, vraćati se, te u ma kojem sajmu ili trgu kupovati i prodavati bez ikakve carine, daće ili trgovine, već da uživaju potpunu i svakovrsnu slobodu i sigurnost.
Pojedno nalažemo i tvrdo zapovijedamo ovom ispravom svim kaštelanima, županima, službenicima, plemićima i ostalim našim vjernima da sve Rabljane, velike i male, koji dolaze i odlaze iz našeg vladanja, drže za preporučene, te da postupaju s njima dobrohotno, prijateljski i časno; da im ne čine nikoju štetu, teškoću ili nepriliku, ako neće uvrijediti nas i za sve vijeke našu nemilost na sebe svaliti…
Dano u Skradinu, 4. Siječnja godine Gospodnje 1307.

Izvori za hrvatsku povijest srednjega vijeka